《吴焕章送行》
宋代·姜特立

素行躬韦布，长材轹缙绅。
老成吾甚畏，竞爽尔谁邻。
半刺人称屈，全牛技未伸。
难兄曾托契，薄宦偶同寅。
和韵长愁险，开樽屡饮醇。
高谈烘白昼，妙舞艳青春。
方幸交情密，还欣道义亲。
到家才旦暮，回首遽参辰。
越榜惊行速，吴牋荷寄频。
施松从此始，折柳竟无因。
指日腾夷路，兹时记故人。
聊凭五字句，千里话殷勤。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。